b'\n_START_ARTICLE_\nHenrik Olrik\n_START_SECTION_\nBakgrunn, tidlig karriere\n_START_PARAGRAPH_\nHenrik Olrik ble f\xc3\xb8dt i K\xc3\xb8benhavn og var s\xc3\xb8nn av tollkontroll\xc3\xb8r Johan Henrik Ludvig Olrik (1794\xe2\x80\x931880) og Benedicte Martinette, f\xc3\xb8dt Heiberg (1801\xe2\x80\x931876). Han utdannet seg f\xc3\xb8rst til billedhugger hos Herman Wilhelm Bissen, men da han m\xc3\xa5tte s\xc3\xb8rge for egen ern\xc3\xa6ring, fant han snart en inntektskilde i \xc3\xa5 utf\xc3\xb8re forminskede kopier etter Bertel Thorvaldsens verker til Den Kongelige Porcel\xc3\xa6nsfabrik. Samtidig bes\xc3\xb8kte han ogs\xc3\xa5 Det Kongelige Danske Kunstakademis dekorasjonsklasse, og i begge fag vant han 1848-1851 Akademiets s\xc3\xb8lvmedaljer. Selv om lysten til \xc3\xa5 tegne og male ogs\xc3\xa5 var levende hos ham, gikk han videre som billedhugger, stilte ut noen portrettbuster og konkurrerte til gullmedaljen. Da hans fors\xc3\xb8k ikke lyktes, og han hadde oppn\xc3\xa5dd offentlig underst\xc3\xb8ttelse for \xc3\xa5 utdanne seg videre i utlandet innenfor dekorasjonsfaget, s\xc3\xa5 reiste han til Paris, og her ga han endelig etter for sin lyst til \xc3\xa5 bli kunstmaler, bes\xc3\xb8kte Thomas Coutures atelier, og stilte i 1855 for f\xc3\xb8rste gang ut sine malerier.\n_START_SECTION_\nFolkelivsbilder\n_START_PARAGRAPH_\nP\xc3\xa5virket av nasjonalromantikke malte Olrik ogs\xc3\xa5 mindre folkelivsbilder, blant disse vakte s\xc3\xa6rlig En Brud pyntes af sin Veninde (1860) fordelaktig oppmerksomhet for innbydende fargebehandling. Bildet ble kj\xc3\xb8pt inn til Den Kongelige Malerisamling i K\xc3\xb8benhavn. Begge retninger forente han s\xc3\xa5 \xc3\xa5 si i noen st\xc3\xb8rre portrettgrupper med figurer i legemsst\xc3\xb8rrelse, for eksempel av greve Bille-Brahe-Selbyes familie og grevinne Piper med fem barn i et landskap, som ogs\xc3\xa5 fungerte godt som rene familieportretter. I et senere portrettbilde, som forestilte hans to d\xc3\xb8tre i hagen, ga han seg med virtuosmessig sikkerhet i lag med en de mest utfordrende fargesammensetninger: De r\xc3\xb8dh\xc3\xa5rede jentene b\xc3\xa6rer roser og jordb\xc3\xa6r, omgitt av forgrunnsl\xc3\xb8vverket i dets fulle solopplyste kraft._NEWLINE_Ved siden av en omfattende virksomhet som portrettmaler fant han med en st\xc3\xb8rre lyst til realisme i kunsten st\xc3\xb8rre lyst til \xc3\xa5 operere innenfor historiemaleriet. Med denne overgangen ble det helt slutt p\xc3\xa5 at han malte nasjonalromantiske folkelivsbilder. I 1862 mottok han Akademiets reisestipendium, og kom sammen med Carl Bloch og P.C. Lund i Roma, som ogs\xc3\xa5 dyrket historiemaleriet. Under oppholdet i Italia klaget han blant annet et maleri av Kain paa Flugt i overnaturlig st\xc3\xb8rrelse. Da bildet imidlertid ikke n\xc3\xa5dde fullt opp til det m\xc3\xa5l kunstneren selv hadde satt seg, s\xc3\xb8rget han senere for \xc3\xa5 f\xc3\xa5 det tilintetgjort.\n_START_SECTION_\nKirkekunst\n_START_PARAGRAPH_\nHan malte i tidens l\xc3\xb8p noen altertavler og flere religi\xc3\xb8se bilder, men det mest betydningsfulle m\xc3\xa5 ha v\xc3\xa6rt det alterbildet han laget for Sankt Matth\xc3\xa6us kirke p\xc3\xa5 Vesterbro i K\xc3\xb8benhavn. Dette skal v\xc3\xa6re Danmarks st\xc3\xb8rste altertavlemaleri. Olrik malte det i klassisk neobarokk stil rett p\xc3\xa5 selve koravslutningens mur. Bildet forestiller \xc2\xabBjergpr\xc3\xa6diken\xc2\xbb og viser mer enn 130 personer. Ved sin rike anordning fremheves ogs\xc3\xa5 lysets heldige fordeling og fargens kraftige, men harmoniske virkning. Det regnes ogs\xc3\xa5 for \xc3\xa5 v\xc3\xa6re hans mest modne arbeid._NEWLINE_Senere malte Olrik seks av apostlene til Marmorkirken, men det var alt han rakk f\xc3\xb8r han br\xc3\xa5tt d\xc3\xb8de fra \xc3\xa5 f\xc3\xa5 fullf\xc3\xb8rt bildet. Likeledes n\xc3\xa5dde ikke det store, historiske bilde han skulle utferdige til Det Nationalhistoriske Museum p\xc3\xa5 Frederiksborg slott lenger enn til de f\xc3\xb8rste forberedelsene._NEWLINE_Olrik har trolig utrettet nesten like mye p\xc3\xa5 den dekorative kunstens omr\xc3\xa5de, dels ogs\xc3\xa5 som maler. Allerede 1853 vant han den \xc2\xabNeuhausenske Pr\xc3\xa6mie\xc2\xbb for en s\xc3\xb8lvsukkersk\xc3\xa5l (sammen med E. Vieth). For Ipsens Terrakottafabrik, Den Kongelige Porcel\xc3\xa6nsfabrik, H.C. Drewsens Elektropletfabrik og V. Christesens S\xc3\xb8lvvarefabrik utf\xc3\xb8rte han en masse modeller. En stor s\xc3\xb8lvkandelaber, som i 1870 ble utstilt i London som industrigjenstand, n\xc3\xb8t den \xc3\xa6re det f\xc3\xb8lgende \xc3\xa5r \xc3\xa5 bli utstilt samme sted som kunstverk. Et s\xc3\xb8lvskjold, han utf\xc3\xb8rte for V. Christesen i 1888, var smykket med motiver fra Valdemarenes historie. Et stort dekorativt billedhuggerverk var hans utkast til minnesmerke for tsar Alexander II av Russland, og hans siste, ufullf\xc3\xb8rte verk var ogs\xc3\xa5 i samme retning, en stor s\xc3\xb8lvjardini\xc3\xa8re med figurer, som billedhugger H.C. Petersen m\xc3\xa5tte fullf\xc3\xb8re etter hans d\xc3\xb8d.\n_START_SECTION_\nKongelig portrett\xc3\xb8r\n_START_PARAGRAPH_\nOlrik vant seg raskt et ansett navn som portrettmaler, og fikk gjentatte ganger male portretter av kong Christian IX av Danmark. Likeledes malte han prinsessen av Wales (Christian 9.s datter Alexandra, gift med den senere Edvard 7. av Det forente kongeriket)._NEWLINE_Det sikre h\xc3\xa5ndlag med portretter gjorde at Olrik ogs\xc3\xa5 ble satt til \xc3\xa5 tegne mengdevis av portretter over p\xc3\xa5 trestokker for xylografering, b\xc3\xa5de i dansk Illustreret Tidende og for det norske Illustreret Nyhedsblad. Disse pleide han kun \xc3\xa5 signere med initialene \xc2\xabH.O.\xc2\xbb. I tillegg var Danmarks f\xc3\xb8rste 10-kroneseddel (i oml\xc3\xb8p 1875\xe2\x80\x931890) og 100-kroneseddel (i oml\xc3\xb8p 1875-1888) begge tegnet av Olrik.\n_START_SECTION_\n\xc2\xabEnglemaler?\xc2\xbb\n_START_PARAGRAPH_\nI 1879 malte Olrik portretter av b\xc3\xa5de Sigurd Ibsen og Henrik Ibsen. Sistnevnte eies i dag av Nasjonalgalleriet i Oslo. Til Erik Werenskiold uttalte Ibsen i 1894 at han ikke hadde v\xc3\xa6rt noen god modell for Olrik; \xc2\xab... jeg passet ham nok ikke!\xc2\xbb Grunnen mente han var at Olrik i lang tid p\xc3\xa5 forh\xc3\xa5nd hadde beskjeftiget seg med \xc3\xa5 lage \xc2\xabengleportr\xc3\xa6ter\xc2\xbb._NEWLINE_I 1871 ble Olrik medlem av Kunstakademiet, og i 1878 fikk han det \xc2\xabDet anckerske Rejselegat\xc2\xbb. I 1883 ble han professor, og i 1887 ble han valgt til medlem av Akademir\xc3\xa5det. Han ble 20. mai 1859 gift med Hermina Valentiner (23/11 1839 \xe2\x80\x93 13/4 1917), datter av forpakter Hermann Valentiner._NEWLINE_Henrik Olrik d\xc3\xb8de i 1890 etter kort tids sykdom.'